KIRJALLINEN KYSYMYS E-0141/99

esittäjä(t): Ernesto Caccavale (UPE) komissiolle

(11. helmikuuta 1999)

Aihe: Toistuvat ihmisoikeusloukkaukset Kiinassa välittömästi maan liityttyä ihmisoikeuksia ja poliittisia oikeuksia koskevaan yleissopimukseen

Demokraattisen puolueen perustajat Xu Wenli ja Wang Youcai pidätettiin viime kuussa Kiinassa vallankumouksellisen toiminnan vuoksi, ja heille langetettiin 13 ja 12 vuoden pituiset vankeustuomiot, koska he "olivat perustaneet laittoman järjestön". Toisinajattelijat Qin Yongmin ja entinen opiskelijajohtaja Wang Youcai ovat kokeneet saman kohtalon, ja molemmat ovat saaneet 11 vuoden vankeustuomion. Lisäksi tunnettu ammattiyhdistysmies Zhang Shanghuang on tuomittu kymmenen vuoden vankeuteen sillä perusteella, että hän oli muodostanut työttömiä tukevan painostusryhmän ja koska hän oli tukenut verotusjärjestelmää vastaan mieltään osoittaneita pienviljelijöitä.

On syytä uskoa, että oikeudenkäyntien aikana on tapahtunut vakavia menettelyyn liittyviä virheitä ja että lisäksi on rikottu syytettyjen oikeutta puolueettomaan ja julkiseen oikeudenkäyntiin sekä samoihin oikeusvälineisiin kuin mitä syyttäjäpuolella on.

Oikeudenkäynnit toteutettiin hyvin nopeasti suljetuin ovin ja ilman, että puolustus oli taattu. Xu Wenli päätti olla valittamatta tuomiosta, koska hän piti oikeudenkäyntiä laittomana. Kaikki tämä on tapahtunut huolimatta siitä, että Kiina on äskettäin allekirjoittanut Yhdistyneiden Kansakuntien ihmisoikeuksia ja poliittisia oikeuksia koskevan yleissopimuksen.

Olen myös saanut äskettäin tietää, että tuhannet maanviljelijät, jotka protestoivat 8. tammikuuta 1999 epäoikeudenmukaisia ja mielivaltaisia veroja vastaan, ovat joutuneet väkivallan kohteeksi. Uhrien lukumäärä ei tällä hetkellä ole tiedossa. Vastauksena kansainvälisten ihmisoikeusjärjestöjen protesteihin Kiina on todennut kuivakiskoisesti, että kyse on maan sisäisistä asioista, joihin muilla mailla tai kansainvälisillä järjestöillä ei ole oikeutta puuttua.

Mihin toimiin komissio aikoo ryhtyä Kiinan hallitusta vastaan, joka loukkaa hyvin räikeästi perusoikeuksia ja vapauden periaatteita, kuten esimerkiksi sananvapaus ja oikeus puolueettomaan ja tehokkaaseen oikeudenkäyntiin, jotka muodostavat jokaisen demokraattisen yhteiskunnan perustan?

Aikooko komissio edellä esitetyn perusteella edelleen myöntää Kiinalle erilaisia tukia huolimatta siitä, että Kiinan hallitus syyllistyy joidenkin perustavaa laatua olevien ihmisoikeuksien loukkauksiin?

Komission jäsenen Sir Leon Brittaninkomission puolesta

antama yhteinen vastaus

kirjallisiin kysymyksiin E-0124/99 ja E-0141/99

(4. maaliskuuta 1999)

Komissio on erittäin huolestunut useiden kiinalaisten demokratian puolustajien ja ammattiyhdistysaktivistien, joihin Wang Ce kuuluu, jokin aika sitten tapahtuneesta pidätyksestä, syyttämisestä ja tuomitsemisesta. Syytteet, joihin heidän oikeudenkäyntinsä perustui, ja oikeudenkäyntimenetelmät rikkoivat kansainvälisiä normeja, erityisesti kansalaisoikeuksia ja poliittisia oikeuksia koskevaa kansainvälistä yleissopimusta (ICCPR), jonka Kiina allekirjoitti lokakuussa 1998. Komissiota rohkaisi Kiinan jonkin aikaa sitten tekemä päätös tämän yleissopimuksen allekirjoittamisesta ja nyt se odottaa Kiinan noudattavan siinä määrättyjä normeja. Unioni on esittänyt voimakkaan vastalauseensa toisinajattelijoihin äskettäin kohdistetusta iskusta. Tämä isku ja toisinajattelijoihin liittyvät yksittäistapaukset olivat 8. ja 9. helmikuuta 1999 Berliinissä järjestetyn unionin ja Kiinan välisen ihmisoikeuksia koskevan vuoropuhelun esityslistan kärjessä.

Lisäksi komissio katsoo, että on mahdollisesti olemassa vahvat syyt harkita erityisten tavoitteiden käyttöönottoa, joiden mukaisesti unionin ja Kiinan kahdenvälisen ihmisoikeuksia koskevan vuoropuhelun tuloksia arvioidaan tulevaisuudessa. Näin varmistetaan se, että Kiinan viranomaisiin kohdistuu jatkuva paine saada aikaan todellista edistymistä ihmisoikeuksien kunnioittamisessa Kiinassa.

Ihmisoikeuksilla on edelleen keskeinen asema unionin suhteissa Kiinaan. Ne ovat näkyvästi esillä kaikissa osapuolten välisissä korkean tason keskusteluissa. Komission yhteistyöohjelmaan Kiinan kanssa kuuluu useita hankkeita, joilla ihmisoikeuksia ja oikeusvaltioperiaatetta tuetaan. Komissio uskoo, että tämä kattava osallistamista eikä eristämistä korostava politiikka rohkaisee Kiinaa yhdentymään paremmin muun maailman kanssa. Pitkällä aikavälillä tämä on tehokkain tapa edistää ihmisoikeuksia Kiinassa.